google/wiki40b huggingface dataset:
Νίκος Γιαννόπουλος (εικονογράφος)

Βιογραφία

Γεννήθηκε στην Αθήνα στις 14 Δεκεμβρίου του 1986 και μεγάλωσε στη Μεγαλόπολη της Αρκαδίας. Από μικρή ηλικία ξεχώρισε για την αγάπη του στη ζωγραφική και τη συγγραφή σύντομων ιστοριών. Στα 17 του μετακόμισε στη Κοζάνη για να σπουδάσει Ηλεκτρολόγος μηχανικός. Με το πέρας των σπουδών του αποφάσισε πως έπρεπε να ασχοληθεί αποκλειστικά με τη τέχνη.  Το 2014 του ανατέθηκε η πρώτη του εικονογράφηση από την Ελληνοεκδοτική για το βιβλίο "Ο καρκινόδρακος" του Χρήστου Σίνη σε συνεργασία με τον Σύλλογο Γονιών Παιδιών με Νεοπλασματική Ασθένεια - ΦΛΟΓΑ. Από το 2015 μέχρι σήμερα έχει εικονογραφήσει περισσότερα από 60 βιβλία στα Ελληνικά στα Αραβικά και στα Αγγλικά. Το 2017 συμμετείχε με άλλους γνωστούς δημιουργούς στο συλλογικό έργο "Από το στόμα στο χαρτί : Δέκα τσιγγάνικα παραμύθια" που κυκλοφόρησε από τις εκδόσεις της Βουλής των Ελλήνων ενώ διασκεύασε την αγαπημένη ιστορία Οι Περιπέτειες της Αλίκης στη Χώρα των Θαυμάτων του Λιούις Κάρολ για τις εκδόσεις Κόκκινη κλωστή δεμένη με τίτλο "Στη χώρα των θαυμάτων". Το 2018 συνεργάστηκε με το Make a wish Κάνε-μια-ευχή Ελλάδος για τη δημιουργία μιας σειράς βιβλίων που σκοπό έχει την εκμαίευση ευχών παιδιών προσχολικής και πρώτης σχολικής ηλικίας. Τον Δεκέμβριο του 2018 ανακοινώθηκε η πρώτη από μια σειρά συνεργασιών στα Αραβικά και Αγγλικά με το Hamad Bin Khalifa University που θα κυκλοφορήσουν στις διεθνείς αγορές από τη HBKU PRESS (πρώην Bloomsbury Qatar Foundation Publishing). 
Τον Ιούλιο του 2019 κυκλοφόρησε από τον Εκδοτικό Οίκο Α.Α. Λιβάνη το βιβλίο "Το τέρας της βροχής" σε κείμενο δικό του και της συζύγου του, επίσης εικονογράφου, Christine Mesnard.

Οικογένεια

Είναι παντρεμένος με την εικονογράφο και συγγραφέα Christine Mesnard (Κριστίν Μενάρ) και πατέρας δύο παιδιών.
Πρωτάθλημα καλαθοσφαίρισης Α1 εθνικής κατηγορίας ανδρών 1995-1996

Το πρωτάθλημα Ελλάδος καλαθοσφαίρισης ανδρών ξεκίνησε στις 30 Σεπτεμβρίου 1995, με την κανονική του περίοδο να ολοκληρώνεται στις 3 Απριλίου 1996. Ακολούθησε η διαδικασία των πλέι-οφ με τον Ολυμπιακό και τον Παναθηναϊκό να προκρίνονται στην τελική φάση για την διεκδίκηση του τίτλου. Μετά από μία αμφίρροπη σειρά αγώνων, οι αναμετρήσεις οδήγησαν στον πέμπτο τελικό που πραγματοποιήθηκε στο Στάδιο Ειρήνης και Φιλίας, έδρα του Ολυμπιακού, ο οποίος είχε το πλεονέκτημα της έδρας αφού είχε τερματίσει πρώτος στην κανονική διάρκεια του πρωταθλήματος. Στις 19 Μαΐου 1996, η ομάδα του Ολυμπιακού επιβλήθηκε με 73-38 κατά του αιωνίου του αντιπάλου, κατακτώντας για όγδοοη φορά τον τίτλο.
Πρωταθλητής: Ολυμπιακός
Ελισάβετ της Βοσνίας

Βιογραφία

Ήταν η 2η κόρη του Στεφάνου Β΄ μπάνου της Βοσνίας και της Ελισάβετ των Πιάστ, κόρης του Καζιμίερ Γ΄ δούκα του Ινοβκροκουάβ.
Παντρεύτηκε τον 2ο εξάδελφο της μητέρας της Λουδοβίκο Α΄ της Ουγγαρίας. Το 1370 ο σύζυγός της έγινε βασιλιάς και στην Πολωνία. Έκαναν δύο κόρες, τη Μαρία και τη Χέντβιχ. Ξεκίνησε να περιβάλλεται από ευγενείς, πιστούς σε αυτήν με αρχηγό τους τον Νικόλαο Α΄ Γκάραϊ. Το 1382 απεβίωσε ο Λουδοβίκος Α΄ και τον διαδέχθηκε η Μαρία με την Ελισάβετ ως αντιβασίλισσα. Η Ελισάβετ δεν μπορούσε να κρατήσει τις δύο χώρες ενωμένες και εξασφάλισε τον θρόνο της Πολωνίας για τη μικρότερη κόρη της Χέντβιχ.
Η Ελισάβετ ως αντιβασίλισσα της Ουγγαρίας αντιμετώπισε μερικές εξεγέρσεις, οδηγούμενες από τον Ιωάννη Χόρβατ και τον Ιωάννη της Παλίσνα, που προσπάθησαν να κερδίσουν από την ανασφαλή βασιλεία της Μαρίας. Το 1385 κάλεσαν τον Κάρολο Γ΄ της Νάπολης να εκτοπίσει τη Μαρία και να αναλάβει το στέμμα. Η Ελισάβετ αντέδρασε με τον φόνο του Καρόλου Γ΄ δύο μήνες μετά τη στέψη του, το 1386. Αποκατέστησε την κόρη της στον θρόνο και τον εαυτό της ως αντιβασίλισσας, αλλά οι εχθροί της την αιχμαλώτισαν, τη φυλάκισαν και τελικά τη στραγγάλισαν.
Κισσούσα

Τοποθεσία

Η Κισσούσα απέχει 42 χιλιόμετρα από τη Λεμεσό. Βρίσκεται σε υψόμετρο 600 μέτρων πάνω από την επιφάνεια της θάλασσας. Είναι κτισμένο στη δυτικό όχθη του ποταμού Χαποτάμι. Στα νότια συνορεύει με την Πάχνα, στα ανατολικά με το Βουνί, στα βόρεια με την Ποταμιού, στα βορειοδυτικά με την Βάσα Κοιλανίου και στα δυτικά με τη Μαλιά.

Ιστορία

Στην Κισσούσα υπάρχει μια μεγάλη φυσική πηγή νερού η οποία τροφοδοτούσε το χωριό έως το 1960. Από το 1960 το νερό αυτό μεταφέρεται στη Βρετανική Βάση Ακρωτηρίου-Επισκοπής, με βάση τις συμφωνίες εγκαθίδρυσης της Κυπριακής Δημοκρατίας. Η πηγή αυτή χρησιμοποιείτο από τους κατοίκους του χωριού για την υδροδότηση των σπιτιών τους και για την άρδευση των αμπελώνων τους. Μετά την παραχώρηση της πηγής στις Βρετανικές Βάσεις, οι κάτοικοι άρχισαν να εγκαταλείπουν το χωριό. Αρχικά το εγκατέλειψαν οι Τουρκοκύπριοι κάτοικοι του και μετά οι Ελληνοκύπριοι.
Στέλλα Δημητρίου Μισιαούλη

Βιογραφικά στοιχεία

Η Στέλλα Δημητρίου Μισιαούλη γεννήθηκε στη Λευκωσία στις 18 Οκτωβρίου 1954. Είναι κόρη του Κώστα Μισιαούλη.
Ομιλεί, πέρα από την ελληνική, την αγγλική και τη ρωσική γλώσσα. Σπούδασε ιατρική στο Πολιτειακό Ιατρικό Πανεπιστήμιο του Ροστόβ με ειδικότητα στην παιδιατρική. Εργάζεται ως παιδίατρος.
Είναι νυμφευμένη με τον Ανδρέα Δημητρίου Ττοφαρή και έχει τρεις κόρες.

Πολιτική διαδρομή

Στις Δημοτικές εκλογές του 1986 εκλέχθηκε δημοτικός σύμβουλος στον Δήμο Στροβόλου με το ΑΚΕΛ, θέση στην οποία επανεκλέχθηκε στις Δημοτικές εκλογές του 1991, στις Δημοτικές εκλογές του 1996 και στις Δημοτικές εκλογές του 2001.
Την περίοδο 2001-2004 ήταν μέλος του Συμβουλίου Αποχετεύσεων Λευκωσίας. Διετέλεσε μέλος της Συμβουλευτικής Επιτροπής Πρόληψης Παιδικών Ατυχημάτων και Δηλητηριάσεων του Υπουργείου Υγείας, αντιπρόεδρος του Κέντρου Ενημέρωσης για τα Ναρκωτικά και Θεραπείας Εξαρτημένων Ατόμων (ΚΕΝΘΕΑ), μέλος του Γενικού Συμβουλίου της Παγκύπριας Ομοσπονδίας Γυναικείων Οργανώσεων (ΠΟΓΟ), μέλος της Επαρχιακής Επιτροπής του ΑΚΕΛ Λευκωσίας-Κερύνειας και μέλος της Κεντρικής Επιτροπής του ΑΚΕΛ. Συμμετείχε στα Γραφεία της Κεντρικής Επιτροπής του ΑΚΕΛ για Θέματα Υγείας και Τοπικής Αυτοδιοίκησης.
Συμμετείχε στις βουλευτικές εκλογές του 2001 στην Εκλογική Περιφέρεια Λευκωσίας με το ΑΚΕΛ αλλά δεν εκλέχτηκε. Ωστόσο, λόγω της εκλογής του βουλευτή του ΑΚΕΛ στην Εκλογική Περιφέρεια Λευκωσίας, Αδάμου Αδάμου ως ευρωβουλευτή στις Ευρωεκλογές του 2004, τη θέση του στη βουλή πήρε στις 20 Ιουλίου 2004 η Στέλλα Δημητρίου Μισιαούλη ως η επόμενη επιλαχούσα.
Διεκδίκησε επανεκλογή στις βουλευτικές εκλογές του 2006 αλλά δεν εκλέχτηκε. Ωστόσο, το 2008, ο βουλευτής Εκλογικής Περιφέρειας Λευκωσίας του ΑΚΕΛ, Κύπρος Χρυσοστομίδη, διορίστηκε Υπουργός Δικαιοσύνης και Δημοσίας Τάξεως στην Κυβέρνηση Δημήτρη Χριστόφια. Πρώτη επιλαχούσα για τη θέση του στη βουλή ήταν η Στέλλα Δημητρίου Μισιαούλη, η οποία ανέλαβε καθήκοντα βουλευτή στις 6 Μαρτίου 2008. Επανεξελέγη στις βουλευτικές εκλογές του 2011.
Ως βουλευτής, διετέλεσε αναπληρώτρια πρόεδρος της Κοινοβουλευτικής Επιτροπής Εσωτερικών, μέλος της Κοινοβουλευτικής Επιτροπής Ανθρωπίνων Δικαιωμάτων και Ίσων Ευκαιριών μεταξύ Ανδρών και Γυναικών και της Κοινοβουλευτικής Επιτροπής Υγείας και μέλος της αντιπροσωπίας της Βουλής στην Ασιατική Κοινοβουλευτική Συνέλευση.
Βόλφσμπουργκ

Γεωγραφία

Το Βόλφσμπουργκ είναι η 6η μεγαλύτερη πόλη της Κάτω Σαξονίας. Βρίσκεται 26 χλμ. βορειοανατολικά του Μπράουνσβάϊκ, 64 χλμ. βορειοδυτικά του Μαγδεβούργου και 74 χλμ. ανατολικά του Αννοβέρου. Ο πληθυσμός του ξεπέρασε το 1972 τους 100.000 κατοίκους, κάτι που σήμαινε πως εξελίχθηκε σε μητρόπολη. 
Η πόλη βρίσκεται στην άκρη μιας κοιλάδας δίπλα στον ποταμό Άλλερ. Προς τον νότο απλώνονται οι πεδινές περιοχές Ostbraunschweigisches Flachland, προς το βορρά η περιοχή Vorsfelder Werder. Δυτικά από αυτή υπάρχει ο υγρότοπος Barnbruch και ανατολικά της η ελώδης περιοχή Drömling, συνολικού εμβαδού 345 km².

Ιστορία

Η πόλη είναι μία από τις λίγες που ιδρύθηκαν στη Γερμανία τον 20ό αιώνα, καθώς ιδρύθηκε την 1η Ιουλίου 1938. Το πρώτο της όνομα ήταν Stadt des KdF-Wagens («πόλη των αυτοκινήτων KdF», τα οποία εξελίχθηκαν στο μετέπειτα Volkswagen Beetle / «Σκαραβαίο») και ήταν σχεδιασμένη γύρω από το χωριό Χέσλιγκεν (νομός Γκίφχορν). Σκοπός της δημιουργίας της ήταν η στέγαση των εργαζομένων των εργοστασίων της Volkswagen στην περιοχή. Κατά την περίοδο του Δευτέρου Παγκοσμίου πολέμου στην πόλη δημιουργήθηκαν επίσης εγκαταστάσεις παραγωγής τζιπ, αεροπλάνων και στρατιωτικού υλικού, όπου εργάζονταν κυρίως ως εργάτες αιχμάλωτοι του πολέμου. Την περίοδο εκείνη κατασκευάστηκε και ο σιδηροδρομικός σταθμός της πόλης, με σκοπό την μεταφορά υλικών. 
Το 1945 πήρε το όνομα Βόλφσμπουργκ, από το όνομα του ομώνυμου κάστρου που υπάρχει στην πόλη, που είχε δημιουργηθεί το 1300, στις όχθες του ποταμού Άλλερ. Σήμερα δεν υπάρχει αυτό το κτίριο, αλλά στην περιοχή υπάρχει ένα νεότερο που δημιουργήθηκε το 1600. Το 1951 αποκόπηκε από την επαρχία Γκίφχορν και έγινε ανεξάρτητη αστική περιφέρεια. Το 2003, με αφορμή την δημιουργία της 5ης γενιάς του μοντέλου της Volkswagen, Golf, άλλαξε για μία εβδομάδα το όνομά της σε «Γκόλφσμπουργκ».

Αθλητισμός

Η πιο γνωστή ομάδα της πόλης είναι η ποδοσφαιρική ΦφΛ Βόλφσμπουργκ, η οποία ιδρύθηκε λίγο μετά από την πόλη (1945). Έδρα της είναι το γήπεδο «Volkswagen Arena». Στην πόλη εδρεύει και η ομάδα χόκεϊ EHC Wolfsburg Grizzly Adams.
Τ. Ρ. Ναρασίμχαν

Πρώτα χρόνια

Ο Ναρασίμχαν γεννήθηκε στο Σάλεμ το 1909 στους Τσακραβάρτι Ρατζαγκοπαλατσάρι και Τσακραβάρτι Αλαμέλου Μανγκάμα. Ο Σριμάν Ρατζαγκοπαλατσάρι ήταν δικηγόρος και μέλος του δήμου Σάλεμ. Ο Ναρασίμχαν εντάχθηκε στο Ινδικό κίνημα ανεξαρτησίας στο 1920 στην ηλικία των 11 ετών και φυλακίστηκε για τη συμμετοχή του στο Βενταρανιάμ Σαλτ Σατιαγκράχα της δεκαετίας του 1930.

Πολιτική μετά την ανεξαρτησία

Το 1951, ο Ναρασίμχαν συμμετείχε στις εκλογές της Λοκ Σαμπχά από την εκλογική περιφέρεια Κρισναγκίρι και εξελέγη με διαφορά 6.194 ψήφους από τον πλησιέστερο ανταγωνιστή, τον Σ. Ντοραϊσάμι Γκουντέρ. επανεξελέγη στη Λοκ Σαμπχά το 1957 με στενό περιθώριο 367 ψήφων από τον πλησιέστερο ανταγωνιστή Γ. Δ. Ναϊντού και υπηρέτησε μέχρι το 1962, όταν έχασε την θέση του υπέρ του Κ. Ρατζαράμ του Ντραβίντα Μουνέτρα Καζαγκάμ. Έμεινε στον Ινδικό Εθνικό Κογκρέσο, ακόμη και όταν ο πατέρας του είχε εγκαταλείψει το κόμμα και είχε συμμαχήσει με τους αντιπάλους παραιτώντας από το Ινδικό Εθνικό Κογκρέσο και μπαίνοντας στο κόμμα Σουατάντρα μόνο στη δεκαετία του 1960.
Το 1970, ο Ναρασίμχαν εξελέγη στην Εταιρεία του Μαντράς και υπηρέτησε μέχρι το 1975. Ήταν, επίσης, ο αρχηγός του κόμματος Σουατάντρα της εταιρείας. 
Ο Ναρασίμχαν, επίσης, υπηρέτησε ως μέλος της Επιτροπής Απαγορεύσεων του Ταμίλ Ναντού.

Θάνατος

Ο Ναρασίμχαν πέθανε το 1989 σε ηλικία 80 ετών.

Οικογένεια

Ο Ναρασίμχαν δεν παντρεύτηκε ποτέ σε όλη του τη ζωή. Είναι ο μητρικός θείος των Ρατζμοχάν Γκάντι, Γκοπαλκρίσνα Γκάντι, Ραμτσάντρι Γκάντι και Τάρα (Μπατατσάρια).
Ηχοφωταύγεια

Ιστορία

Το φαινόμενο ανακαλύφθηκε στο πανεπιστήμιο της Κολωνίας το 1934, ως αποτέλεσμα εργασιών για την ανάπτυξη του sonar. Οι H. Frenzel και H. Schultes τοποθέτησαν ένα προβολέα (μορφοτροπέα) υπερήχων μέσα σε μια δεξαμενή με υγρό εμφάνισης φωτογραφιών, με την ελπίδα να επιταχύνουν τη διαδικασία εμφάνισης. Αντί αυτού, παρατήρησαν στο φιλμ μικρές κηλίδες, οι οποίες οφείλονταν στην εκπομπή φωτός από τις φυσαλίδες του υγρού, λόγω της διέγερσης από τους υπερήχους. Το φαινόμενο είναι δύσκολο να αναλυθεί και να εξηγηθεί ακριβώς ακόμη και μέχρι σήμερα. Παρόμοιο πείραμα φαίνεται ότι είχαν διεξάγει και οι N. Marinesco και J.J. Trillat το 1933. 
Το 1989, οι Felipe Gaitan και Lawrence Crum, κατόρθωσαν να αναπαράγουν το πείραμα απομονώνοντας μία μόνο φυσαλίδα, παγιδευμένη σε κάποιο στάσιμο ακουστικό κύμα, παρέχοντας τη δυνατότητα της συστηματικότερης μελέτης του φαινομένου. Η θερμοκρασία στο εσωτερικό της φυσαλίδας βρέθηκε να είναι εξαιρετικά υψηλή, περί τους 20.000 Κ , θερμοκρασία η οποία μπορεί να λιώσει ακόμη και χάλυβα.
Το 1991 οι Putterman και Barber .
Το 1996, οι Lohse και Hilgenfeldt, βασισμένοι στα πειραματικά ευρήματα των Holt και Gaitan (1996), κατέληξαν ότι η διάσπαση διατόμων διεξάγεται σε μία και μοναδική φυσαλίδα ηχοφωταύγειας.

Ο μηχανισμός του φαινομένου

Μια φυσαλίδα αέρα μέσα σε κάποιο δοχείο με υγρό (πχ νερό) εκτίθεται σε υπέρηχους. Τα κύματα κάνουν την φυσαλίδα να πάλλεται. Το μέγεθος της φυσαλίδας ξεκινά από 5 μm και επεκτείνεται στα 50 μm, μέγεθος κατά το οποίο στο εσωτερικό της φυσαλίδας επικρατεί κενό. Αυτή η περιοχή χαμηλής πίεσης περιβάλλεται από μια περιοχή πολύ υψηλότερης, που κάνει τελικά την φυσαλίδα να καταρρεύσει σε μέγεθος μεταξύ 0.1 και 1 μm. Στην διαδικασία αυτής της κατάρρευσης, από την φυσαλίδα εκπέμπεται ένας αστραπιαίος παλμός φωτός, κυρίως στην περιοχή του υπεριώδους αλλά παράγεται και αρκετό ορατό ώστε το φαινόμενο να είναι ορατό με γυμνό μάτι. Οι αστραπές φωτός διαρκούν περίπου 50 τρισεκατομμυριοστά του δευτερολέπτου ή και λιγότερο, οι δε θερμοκρασίες στο επικεντρωμένο αυτό φαινόμενο ξεπερνούν αυτές της επιφάνειας του ήλιου.
Για την εξήγηση της ηχοφωταύγειας έχουν προταθεί πολλές θεωρίες μέχρι σήμερα: hotspot, ακτινοβολία πέδησης (bremsstrahlung), ακτινοβολία προερχόμενη από συγκρούσεις και εκφορτίσεις corona, non-classical light, φαινόμενο σήραγγας για πρωτόνια, ηλεκτροδυναμικοί πίδακες, fractoluminescent jets (μάλλον απορρίπτεται λόγω προσφάτων πειραμάτων), κτλ.

Εξωτικές εξηγήσεις

Μία εξωτική θεωρία για το φαινόμενο συνδέει την ηχοφωταύγεια με την ενέργεια του κενού και το φαινόμενο Κάζιμιρ, μία διαδικασία παρόμοια με την ακτινοβολία Χόκινγκ που παρατηρείται στις μαύρες τρύπες.

Βιολογική-ηχοφωταύγεια (Biological sonoluminescence)

Το φαινόμενο της ηχοφωταύγειας παρατηρείται και σε ένα είδος γαρίδας (Pistol shrimp ή snapping shrimp).
Μπότσε (Μπρτσκο)

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Το χωριό ευρίσκεται επί των όχθων του ποταμού Ζοβίτσιτσα.

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Αλέξανδρος Βενιζέλος

Βιογραφικά στοιχεία

Γεννήθηκε το 1812 στην Αθήνα. Πατέρας του ήταν ο Παλαιολόγος Βενιζέλος, αδελφοί του ήταν ο Παύλος και Μιλτιάδης. Σχολείο πήγε στην Αίγινα και το 1831 πήγε στην Λειψία για να σπουδάσει. Εκεί αναγορεύτηκε διδάκτωρ της Φιλοσοφίας και Φιλολογίας. Παρακολούθησε και μαθήματα Φυσικομαθηματικών και Ιατρικής στο Πανεπιστήμιο του Βερολίνου και της Χαϊδελβέργης.
Επέστρεψε στην Ελλάδα και έγινε δημοτικός ιατρός το 1841, ενώ αργότερα διορίστηκε υφηγητής της Αναλυτικής και της Φαρμακευτικής Χημείας, και το 1843 τακτικός καθηγητής της Γενικής Πειραματικής Χημείας. Το 1846 έγινε Πρύτανης. Πέθανε το 1862 στο Μεσολόγγι.
Ελληνικές βουλευτικές εκλογές 1932

Οι εκλογές στις 25 Σεπτεμβρίου 1932 έγιναν από την κυβέρνηση Ελευθερίου Βενιζέλου. Οι εκλογές έγιναν με το σύστημα της απλής αναλογικής. Κανένα κόμμα δεν κέρδισε την αυτοδυναμία και το αποτέλεσμα ήταν τέτοιο, ώστε ήταν πολύ δύσκολη η συνεργασία κομμάτων, για το σχηματισμό κυβέρνησης.
Μετά από διαβουλεύσεις, κυβέρνηση σχηματίζει ο Παναγής Τσαλδάρης από τις 3 Νοεμβρίου 1932 μέχρι τις 16 Ιανουαρίου 1933 (Κυβέρνηση Παναγή Τσαλδάρη 1932), οπότε αναλαμβάνει ξανά την κυβέρνηση ο Ελευθέριος Βενιζέλος με την Κυβέρνηση Ελευθερίου Βενιζέλου 1933 για να οδηγήσει τη χώρα στις εκλογές του Μαρτίου του 1933.
Άλπεις (ταινία)

Πλοκή

Ένας προπονητής έχει αναλάβει μία ομάδα που αποτελείται από έναν τραυματιοφορέα, μια αθλήτρια και μία νοσοκόμα. Ο σκοπός αυτής της ομάδας είναι να αντικαθιστά νεκρούς για να απαλύνει τον πόνο των οικείων τους.
Οι κανόνες της ομάδας είναι αυστηροί και τα πράγματα αλλάζουν, όταν η νοσοκόμα τους παραβαίνει.
Azat Or

Η Azat Or (Αζάτ Ορ, Ազատ Օր στα αρμενικά) είναι ημερήσια εφημερίδα στα αρμενικά που εκδίδεται στην Αθήνα. Η εφημερίδα είναι όργανο της Αρμενικής Επαναστατικής Ομοσπονδίας.
Ηλίας Μπαζίνας

Βιογραφικό

Γεννήθηκε στους Αμπελόκηπους της Αθήνας την Πρωταπριλιά του 1940. Η καταγωγή του ήταν από το Οίτυλο της Μάνης. Εισήχθη πρώτος πανελλαδικά στη Νομική Σχολή Αθηνών, από την οποία πήρε το πτυχίο του με βαθμό «Άριστα», αλλά ουδέποτε άσκησε τη δικηγορία.
Υπήρξε αθλητής της πυγμαχίας (στον Ολυμπιακό) και της άρσης βαρών, ενώ ασχολήθηκε και με τη σκοποβολή (ήταν μανιώδης συλλέκτης όπλων). Στα ενδιαφέροντά του συγκαταλέγονταν επίσης η Ιστορία, η φιλοσοφία, η ποίηση, ο κινηματογράφος, τα κόμικς, η μουσική και η πολιτική.
Έγινε γνωστός από την καθημερινή στήλη του «Χωρίς παρωπίδες» στην αθλητική εφημερίδα «Ο Φίλαθλος», όπου υπέγραφε με το ψευδώνυμο «Ηλίας Γ.», ενώ η αρθρογραφία του εκτεινόταν σε διάφορους τομείς της ανθρώπινης δραστηριότητας, ξεπερνώντας κατά πολύ τα αθλητικά γεγονότα.
Πέθανε από καρκίνο στις 22 Αυγούστου 2013, σε ηλικία 73 ετών. Στην κηδεία του έστειλαν στεφάνια ο τότε πρωθυπουργός της Ελλάδας Αντώνης Σαμαράς, ο Ολυμπιακός, η ΠΕΦΟ, η Ομοσπονδία Άρσης Βαρών κ.ά.
Γοτθική μυθοπλασία

Όρος

Η λέξη "γοτθικός" συνδέεται άμεσα με τους Γότθους, Βισιγότθους, και τους άλλους Οστρογότθους. Το γερμανικό φύλο των Γότθων εγκαταστάθηκε, γύρω στον 2ο αι., στις ακτές της Μαύρης θάλασσας, και από εκεί συγκρούστηκε επανειλημμένως με την Ρωμαϊκή Αυτοκρατορία. Για τους Λατίνους, αυτοί οι άνθρωποι ήταν βάρβαροι -όπως άλλωστε και οι Βάνδαλοι- διότι δεν ήταν μυημένοι στον κλασσικό πολιτισμό. Η γλώσσα τους ήταν η γοτική (απλούστερα, χωρίς το θ), η οποία υπήρξε μέρος της μεγάλης οικογένειας των Ινδοευρωπαϊκών γλωσσών και αποτελεί ένα από τα αρχαιότερα επιβεβαιωμένα γλωσσικά ιδιώματα.
Τον 4ο αιώνα, ο επίσκοπος Wulfila, χρησιμοποίησε για την μετάφραση των ευαγγελίων, το γοτθικό αλφάβητο (εμπνευσμένο από το ελληνικό), που δεν πρέπει να συγχέεται με τη γοτθική γραφή, τη ονομαζόμενη Fraktur, λατινικής προέλευσης. Ακόμα, η συγκεκριμένη γραφή χρησιμοποιήθηκε από τον 14ο ως τον 20ό αιώνα.
Έχει γίνει χρήση αυτής της λέξης, γοτθικός, για να χαρακτηριστεί η μεσαιωνική τέχνη, και περισσότερο η αρχιτεκτονική. Ο όρος δεν είναι πάντα υποτιμητικός, ακόμα και αν, για αρκετούς μορφωμένους και γνώστες της ρωμαϊκής κουλτούρας, η γοτθική τέχνη φαινόταν, παρότι επιβλητική, κάπως βάρβαρη.

Χαρακτηριστικά

Κυρίαρχα μοτίβα του είδους είναι ο τρόμος (φυσικός και ψυχολογικός), το μυστήριο, το υπερφυσικό, τα φαντάσματα, τα στοιχειωμένα σπίτια, η Γοτθική αρχιτεκτονική, τα κάστρα, το σκότος, ο θάνατος, η τρέλα, τα μυστικά και οι κληρονομούμενες κατάρες.
Εκτός από τον Γουάλπολ, άλλοι αξιόλογοι εκπρόσωποι του είδους θεωρούνται οι: Ανν Ράντκλιφ (Τα Μυστήρια του Ουντόλφο, 1794), Μάθιου Γκέγκορι Λιούις (The Monk, 1796), Τσαρλς Ματσουρίν (Μέλμοθ ο Περιπλανώμενος, 1820), Γουίλιαμ Μπέκφορντ (Βαθέκ, 1781), και Μαίρη Σέλλεϋ (Φρανκενστάιν, 1818). Μια αναγέννηση του γοτθικού μυθιστορήματος αποτελεί και η συγγραφή του Δράκουλας από τον Μπραμ Στόκερ.
Λουδίας

Μεταβολές στη ροή του ποταμού

Στο παρελθόν συγκέντρωνε τα νερά που πηγάζαν από τα όρη Βόρας, Βέρμιο και Πάικο, τα οποία κατέληγαν στη λίμνη των Γιαννιτσών και από 'κει έρεαν προς τον Θερμαϊκό. Μετά την αποξήρανση της λίμνης των Γιαννιτσών το 1930, το τμήμα του ποταμού που προερχόταν από τον Βόρα και αντιστοιχούσε στον τότε παραπόταμό του Μογλενίτσα εκτράπηκε ανατολικότερα και μέσω της τεχνητής κοίτης που δημιουργήθηκε καταλήγει πλέον στον Αλιάκμονα. Ο Λουδίας πλέον συγκεντρώνει νερό που προέρχεται κυρίως από τον Πάικο και οι κυριότερες πηγές του βρίσκονται κοντά στην Αραβησσό. Μεγάλο μέρος του έχει μετατραπεί σε τεχνητό κανάλι μέσω του οποίου επετεύχθη η αποξήρανση της λίμνης των Γιαννιτσών. Σε όλο το μήκος του, περίπου 60 χμ, η περιοχή είναι εύφορη. Λόγω του γεγονότος ότι είναι πλωτός, στην πόλη των Γιαννιτσών από την οποία περνάει, υπάρχει και κωπηλατικό κέντρο στο οποίο από το 1979 έχει την έδρα του ο Ναυτικός Όμιλος Γιαννιτσών.

Ιστορία

Οι περί του Λουδία ποταμού πληροφορίες των αρχαίων δεν συμφωνούν μεταξύ τους. Ο μεν Ηρόδοτος τον αναφέρει να χωρίζει την Ημαθία από τη Βοττιαία, ο δε Σκύλαξ τον αναφέρει ως παραπόταμο των εκβολών, ενώ ο Στράβων τον υπολόγιζε σε μήκος 120 στάδια (περίπου 22 χμ).
Επί του ποταμού αυτού υπάρχουν τέσσερις γέφυρες, μία σιδηροδρομική (της γραμμής Θεσσαλονίκης - Μοναστηρίου) και τρεις αμαξωτές, της οδού Χαλκηδόνας - Βέροιας, της Εγνατίας Οδού και της επαρχιακής οδού Γιαννιτσών - Αλεξάνδρειας. Στη περιοχή των δύο πρώτων γεφυρών, στις 20 Οκτωβρίου του 1912 διεξήχθη η ομώνυμη μάχη του Λουδία, παράλληλα με τη μάχη των Γιαννιτσών.
Απαγχονισμός

Τρόπος εκτέλεσης

Ο καταδικασμένος οδηγείτο πάνω σε πόρτα καταπακτής, σε σκάλα, καρέκλα ή άλογο. Πάνω από αυτόν υπήρχε οριζόντια δοκός ή κλαδί, από το οποίο είχε περαστεί ή δεθεί σκοινί που κατέληγε σε αγχόνη. Στη συνέχεια, ο δήμιος περνούσε σφιχτά την αγχόνη γύρω από τον λαιμό του καταδικασμένου. Με τη διαταγή της εκτέλεσης, η καταπακτή στην οποία στεκόταν ο καταδικασμένος άνοιγε ή η σκάλα/καρέκλα/άλογο μετακινείτο μακριά, με αποτέλεσμα αυτός να πέσει στο κενό. Ο θάνατος ερχόταν συνήθως από το σπάσιμο του αυχένα του καταδικασμένου, εξαιτίας της δύναμης που ασκούσε το σώμα του που έπεφτε και της απότομης αντίστασης του σκοινιού που ήταν δεμένο γύρω από τον λαιμό. Αν δεν συνέβαινε αυτό, το βάρος του κρεμάμενου σώματος πίεζε την αγχόνη να σφίξει, ωστε ο καταδικασμένος πέθαινε από ασφυξία.
Γέιντινγκ ΦΚ

Ιστορία

Οι ρίζες της ομάδα προέρχονται από ένα σύλλογο νέων στο  Γέιντινγκ το 1960. Με το όνομα  Γέντινγκ ΦΚ έγιναν γνωστοί το 1965. Ωστόσο, μέχρι τη δεκαετία συμμετείχαν σε νεανικά πρωταθλήματα. Το 1984 εντάχθηκαν στη παλιά London Spartan League και το 1987 στην Ίσθμιαν Λιγκ. Το 1990 κέρδισαν τον πρώτο εθνικό τους τίτλο, το FA Vase, όπως και το τοπικό πρωτάθλημα. Την επόμενη χρονιά προβιβάστηκε στην Ίσθμιαν Λιγκ Πρέμιερ Ντιβίζιον αλλά διαβαθμίστηκε το 1988.
Μετά που η Ίσθμιαν Λιγκ Ντιβίζιον Ουάν διαιρέθηκε το 2002, τοποθετήθηκε στην Ίσθμιαν Λιγκ Ντιβίζιον Ουάν Νορθ. Κέρδισε το πρωτάθλημα την περίοδο 2003-04, επιστρέφοντας στην Ίσθμιαν Λιγκ Πρέμιερ Ντιβίζιον. Στις 5 Δεκεμβρίου 2004 έφερε ισοπαλία εκτός έδρας με την ομάδα της Πρέμιερ Λιγκ, Νιούκασλ Γιουνάιτεντ στον τρίτο γύρο του Κυπέλλου Αγγλίας, αφότου κέρδισε την Σλο Τάουν ΦΚ με 3-1. Την ίδια σεζόν κέρδισε την Ίσθμιαν Λιγκ και προβιβάστηκε στην Κόνφερενς Σάουθ.
Στις 28 Οκτωβρίου 2006, έφερε ισοπαλία με τη Νότιγχαμ Φόρεστ στον πρώτο γύρο του Κυπέλλου Αγγλίας. Το παιχνίδι ήταν ένα από τα σημαντικότερο της ιστορίας της ομάδα, απέναντι στην παλιά πρωταθλήτρια Ευρώπης.
Στις 18 Μαΐου 2007, η Γιέιντινγκ ΦΚ ανακοίνωσε την ενοποίηση της με την Χέις ΦΚ, η οποία αγωνιζόταν στη Κόνφερενς Σάουθ. Η νέα ομάδα αγωνίστηκε στην Κόνφερενς Σάουθ και είναι γνωστή με το όνομα Χέις & Γιέιντινγκ Γιουνάιτεντ.